Anna-Mart raak persoonlik
JY LEES NOU Anna-Mart raak persoonlik
Almal weet – Anna-Mart loop nie met haar hart op haar mou nie. Maar teenoor haar jare lange vriendin en mede-akteur Henriëtta Gryffenberg maak sy tog ’n skrefie van haar binneste oop . . .
Eintlik is ek die vryste op my eie - en op die verhoog
“Dit sal natuurlik vir ’n mens se ego héérlik wees om gereeld gevlei te word, maar belangriker is die waarheid. Dis soms nie lekker nie, maar dis gesond en bevrydend. Dis uiteindelik maar daai stemmetjie diep binne ons wat tel. As akteur word jy ook nie altyd in watte toegedraai nie.” Met Torings, die opvolg van die TV-reeks Konings, moes haar karakter verouder tot op 50 jaar. Sy was toe 29. Anna-Mart onthou hoe op hol sy was daaroor. Die vervaardiger, Johann Bernard, het haar kortgeknip met ’n eenvoudige: “Anna-Mart, jy is besig om heeltemal te oorreageer, jy’s ’n aktrise - natuurlik kan jy dit doen.”
"Eintlik is ek die heel vryste op my eie,” mymer sy skielik en voeg by “en op die verhoog”, asof die een nie sonder die ander kan nie.